

**Foras na Gaeilge**

**Bainistíocht ar tháirgeadh agus ar chonarthaí clódóireachta**

**Iarraidh ar Thairiscint**

**An tSeirbhís atá le cur ar fáil**

Iarrtar tairiscintí le haghaidh seirbhísí chun cúram a dhéanamh de na riachtanais seo a leanas a bhaineann le sceidil chlódóireachta an Ghúim:

* Sonraíocht iomlán clódóireachta a réiteach le haghaidh gach aon fhoilseacháin de réir mar is gá. I measc na nithe a bheidh le cur san áireamh sa tsonraíocht beidh sonraí faoi chineál an pháipéir atá le húsáid, faoi cháilíocht agus faoi mheáchan an pháipéir, faoi chaighdeáin an cheangail, sonraí i dtaobh an chlúdaigh agus na bailchríche atá le cur ar na leabhair.
* Sonraíochtaí teicniúla breise a sholáthar ó am go ham de réir mar a bheidh siad ag teastáil.
* Seirbhísí a chuimseoidh plé leis an bhfoireann agus comhairle a chur orthu maidir le dearadh agus leagan amach foilseachán, roghnú clófhoirne agus comhairle eile maidir le ceisteanna teicniúla agus deartha de réir mar a iarrfar iad chomh maith le comhairle maidir le:

- ullmhú sceideal clódóireachta le hagaidh foilseacháin nua

- ullmhú sceideal clódóireachta le haghaidh athchlónna.

* Dul i bpáirt leis an bhfoireann riaracháin agus eagarthóireachta maidir le tairiscintí a mheasúnú agus moltaí a dhéanamh maidir le bronnadh conarthaí clódóireachta.
* A chinntiú go gcuirfear ar ais chuig an nGúm le haghaidh stórála gach cuid de bhunábhar foilseacháin, dioscaí príntéara agus comhaid chlódóireachta chomh luath agus is féidir i ndiaidh don chlódóireacht a bheith curtha i gcrích.
* Monatóireacht a dhéanamh ar phrofaí i gcomhar leis an bhfoireann eagarthóireachta agus rialú cáilíochta a chur i bhfeidhm ar phrofaí leathanaigh, ar réamhphrofaí clódóireachta agus ar réamhchóipeanna. Moltaí deiridh a dhéanamh i dtreo foilseachán a dhearbhú a bheith ‘réidh le clóbhualadh’.
* Plé leis an gconraitheoir clódóireachta, de réir mar is cuí agus tar éis dul i gcomharle leis an bhfoireann riaracháin agus eagarthóireachta, d’fhonn a chinntiú go gcuirfear an conradh i gcrích go sásúil agus de réir an sceidil agus d’fhonn dul i ngleic le haon deacrachtaí nó le haon cheisteanna a d’fhéadfadh teacht chun cinn maidir leis an bpróiseas clódóireachta.

**Leagan amach na Tairisceana**

Is gá an t-eolas seo a leanas a bheith sa Tairiscint:

* Mionchur síos ar chumas an tairgeora chun riachtanais an chonartha a chomhlíonadh, lean n-áirítear sonraí faoina s(h)aineolas teicniúl agus faoi cháilíochtaí cuí a bheith aige/aici i réimse na clódóireachta agus faoi thaithí an tairgeora ar an réimse oibre atá i gceist.
* Stádas airgeadais an tairgeora, i.e. cé acu trádálaí aonair, comhlacht teoranta etc, é/í, chomh maith le hUimhir Phearsanta Seirbhíse Poiblí.
* Agusna tascanna atá luaite thuas á gcur san áireamh is gá praghas aonaid le haghaidh gach ceann ar leith díobh seo a leanas a bheith tugtha:
1. Foilseacháin Nua
2. Athchlónna

**Seachadadh na Tairisceana**

Is féidir tairiscintí a chur tríd an bpost nó ar an ríomhphost chuig:

**Seosamh Ó Murchú**

**Eagarthóir Sinsearach**

**An Gúm**

**Foras na Gaeilge**

**24-27 Sráid Fhreidric Thuaidh**

**Baile Átha Cliath 1**

**somurchu@forasnagaeilge.ie**

Ba cheart ‘Bainistíocht ar Chonarthaí Clódóireachta’ a bheith breactha ar chlúdaigh litreach nó ar líne theidil ríomhphoist.

Is gá Tairiscintí a bheith istigh roimh **5.00 p.m. ar an Aoine, 18 Meán Fómhair 2015**.

Is féidir ceist ar bith i dtaobh an phróisis a chur chuig an seoladh thuasluaite chomh maith.

Bronnfar an conradh ar feadh tréimhse trí bliana ar a mhéad.